2. Demokraatlikest väärtustest lugupidamine ja riigi turumajanduse kiire areng Lõuna-Koreas on võimaldanud Lõuna-Korea ja ELi vahel arendada välja tugevad poliitilised ja majanduslikud sidemed. Kõnealused sidemed põhinevad praegu kaubanduse ja koostöö raamkokkuleppel, mis allkirjastati 1996. aastal ja jõustus 2001. aastal. Kokkulepe kohustab osapooli arendama kaubandust ja investeeringuid ning sätestab koostöö justiits- ja siseküsimustes ning teaduse ja kultuuri valdkonnas. Kokkuleppes sätestatakse ka ühise komitee loomine, regulaarsed tippkohtumised ja ministrite eesistujakolmik. 2007. aasta aprillis kutsus Euroopa Liidu Nõukogu üles ajakohastama raamlepingut ühe osana suhete ulatuslikumast tugevdamisest. Kõnealused läbirääkimised peaksid algama 2008. aastal. Paralleelselt kaubandus- ja koostöölepinguga on alates 1997. aastast kehtinud  tolliküsimustes toimuva koostöö ja vastastikuse haldusabi leping. Lisaks on EL loonud alalise foorumi konsulteerimiseks, kogemuste ja arvamuste vahetamiseks konkurentsipoliitika alal ja selle toetamiseks ning praegu on käimas läbirääkimised konkreetsema koostöölepingu üle, mis käsitleb konkurentsialaste õigusaktide kohaldamist konkurentsivastase tegevuse suhtes.